માધુરીઃ હું મહત્વાકાંક્ષી છું જ. મારું શ્રેષ્ઠ તત્વ આગળ ધરું જ છું. ફિલ્મમાં સારું નૃત્ય હોય તો પૂરજોશમાં મંડી પળું છું. જો મુદ્રાઓ અઘરી હોય તો જ્યાં સુધી બરાબર ન આવડે ત્યાં સુધી અથાક પરિશ્રમ કરું છું. સોળમે વર્ષે ઈન્ડસ્ટ્રીમાં આવી ત્યારે નાની હતી. હિંદી ફિલ્મની હીરોઈનથી હું એકદમ જુદી જ હતી. ખૂબ જ પાતળી. લોકોને મારું લાંબું નાક અને દાંત નહોતા ગમતા. ‘અબોધ’ પછી મારો એકડો જ બાદ કરી નાખેલો. સાચું કહું તો હું અનેક મોરચે લડતી હતી. મારી ટીકાઓને મેં પડકાર ગણીને ઝીલી. મેં નક્કી કર્યું કે આ જ દાંત અને નાક સાથે હું સફળ થઈને જંપીશ. મારો સ્વભાવ જ એવો છે કે જો કોઈ મને ઉશ્કેરે તો પડકાર ઝીલી લઉં છું. જો કોઈ કહે તારામાં સેક્સ અપીલ નથી તો હું સ્મિત કરીને કહું છું-એમ છે? તો દેખાડી દઈશ. એટલે હું મહત્વાકાંક્ષી તો છું જ.